ОТЧЕТ за осъществената контролна дейност от РИОСВ 

през месец март 2021 г. 

Кратка обобщена информация за осъществената контролна дейност за месец март 2021 г. и резултати от извършената контролна дейност
През месец март 2021 г. от експертите на 15-те регионални инспекции по околната среда и водите (РИОСВ) са извършени 1 616 проверки на 1 377 обекта. В рамките на осъществения контрол от РИОСВ са дадени 428 предписания за отстраняване на констатирани нарушения и предприемане на мерки. 

За констатирани административни нарушения на Закона за опазване на околната среда (ЗООС) и специалните закони по опазване на околната среда са съставени 90 акта (АУАН), от които 8 са за констатирано неизпълнение на дадени предписания. Издадени са 98 наказателни постановления, с които са наложени глоби и имуществени санкции на обща стойност 300 250 лв.

Наложени са и 10 санкции по реда на чл. 69 от ЗООС – за констатирани наднормени замърсявания на компонентите на околната среда (води и въздух) на обща стойност 45 020,37 лв.

Постъпилите суми по наложени глоби и санкции са общо 299 668,51 лв.

За периода са приложени 3 принудителни административни мерки (ПАМ).
Акценти от извършената месечна контролна и административно- наказателна дейност
· Засилен контрол за спазване на изискванията в областта на управление на отпадъците;

· Контрол на емитерите на отпадъчни води в повърхностни водни обекти.

Кратък анализ на постигнатите резултати в областта на опазване на околната среда от осъществената контролна дейност

През месец март е осъществен засилен контрол за спазване на изискванията в областта на управление на отпадъците.

За месец март са регистрирани 1 120 превоза на отпадъци по Регламент 1013/2006, за които са установени 14 нарушения. От тях 2 броя са свързани с документални несъответствия, за които РИОСВ София и РИОСВ Пазарджик са изпратили писма до дружествата с искане на обяснение за несъответствията в документите, а 12 броя нарушения са по чл. 35 от Закона за управление на отпадъците (6 броя нарушения на дружества, които не притежават регистрационен документ за превоз на отпадъци, 2 броя нарушения на дружества, които извършват дейности с отпадъци, неразрешени в притежавания регистрационен документ и 4 броя нарушения на фирми, които не притежават издаден документ за дейности по третиране на отпадъци). Във връзка с това от РИОСВ София, РИОСВ Монтана и РИОСВ Пловдив са съставени пет броя АУАН. 
За неспазване на изискванията относно превоз на отпадъци, от РИОСВ Бургас е наложена имуществена санкция, в размер на 10 000 лв., на „Ворлд Пластик“ ООД, от РИОСВ Варна са съставени АУАН на „Текс Тийм“ ЕАД и на „Уан Уърлд Клоутс Трейд България“ ООД, от РИОСВ Пазарджик са съставени АУАН на ”Пи Ар Би Рисайклинг България” ЕООД, „Ди Ес Смит България“АД и „Биоен-2015“ООД, от РИОСВ Плевен са съставени АУАН на „Клеърс“ ЕООД и на „Мед Индъстри“ ООД и са наложени имуществени санкции, всяка в размер на 2 000 лв., на „Еко Кълекшън“ ЕООД, „Клеърс“ ЕООД и „Мед Индъстри“ ООД, от РИОСВ Стара Загора е наложена имуществена санкция, в размер на 7 500 лв., на „Ретранс 2010” ЕООД, а от РИОСВ Шумен  - в размер на 2 000 лв., на „Трейлайн“ ООД. 
За извършване на дейности с отпадъци без издаден разрешителен документ по реда на ЗУО, от РИОСВ Монтана е съставен АУАН на „Прима Текс-2010“ ЕООД, от РИОСВ Пловдив е съставен АУАН и е глобено с 2 000 лв. физическо лице, от РИОСВ София са наложени имуществени санкции, всяка в размер на 7 000 лв., на „БулРек“ ООД и на „Амис транс“ ООД, от РИОСВ Велико Търново е съставен АУАН на „Водоснабдяване и канализация „Йовковци“ ООД и е наложена имуществена санкция, в размер на 1 400 лв., на „НТ Рейсинг“ ООД, а от РИОСВ Хасково е съставен АУАН на физическо лице.


За непредоставена информация за извършен внос на отпадъци, от РИОСВ Шумен са наложени 6 имуществени санкции, всяка в размер на 2 000 лв., на „Акация Трейд“ ЕООД. 
За непредоставяне на информация за управление на дейностите по отпадъците, от РИОСВ София са наложени имуществени санкции, всяка в размер на 2 000 лв., на „Аурубис България“ АД, „Данион“ ЕООД, „Екобулсорт“ ЕАД, „Интегра пластикс“ АД, „Би Ей Глас България“ АД, „Унитрейд 2011“ ООД, „Метком Йотови“ ЕООД, „БулРек“ ООД, „Маргив БГ“ ЕООД, „Тексайд България“ ЕООД, „Стам Трейдинг“ ЕАД и „Унитрейд Еко“ ООД.

За неизпълнение на условия от разрешителни документи, издадени по реда на ЗУО, от РИОСВ Пловдив са наложени имуществени санкции, всяка в размер на 7 000 лв., на „Монди Стамболийски“ ЕАД и на „СС Моторс Серхан Бурджу“ ЕООД, а от РИОСВ Шумен е съставен АУАН на „Голдън Фийлд“ ООД.


За непредприемане на мерки за предотвратяване на изхвърлянето на отпадъци на неразрешените за това места и/или създаването на незаконни сметища, от РИОСВ Бургас са съставени АУАН на кметския наместник на с. Проход и на кмета на община Айтос, от РИОСВ София е глобен кмета на община Радомир, в общ размер на 16 000 лв., от РИОСВ Монтана са съставени АУАН и са глобени, в размер на 1 400 лв., кметовете на селата Сталийска махала и Студено буче, а от РИОСВ Шумен е съставен АУАН на кмета на община Хитрино. 

Друг акцент през месеца е контрол на емитерите на отпадъчни води в повърхностни водни обекти.
За заустване на отпадъчни води в повърхностен воден обект без издадено разрешително по реда на Закона за водите: от РИОСВ Бургас са съставени 3 АУАН на община Царево; от РИОСВ Варна е съставен АУАН и са наложени имуществени санкции, в размер на 2 000 лв., на ДЗЗД „Ерол 99“ и, в размер на 3 000 лв., на „Кул“ ООД; от РИОСВ Стара Загора са наложени 2 имуществени санкции, в общ размер 3 300 лв., на община Котел; а от РИОСВ Велико Търново е съставен АУАН на „Мегапорт“ ЕООД.

Във връзка с получен сигнал за замърсяване на водите и бреговата ивица на р. Дунав в района на гр. Мартен, от експерти на РИОСВ Русе е извършен обход на посочения район. Констатирано е замърсяване на водите на реката. На управителя на Предприятие за производство на биодизел (функциониращо на площадката на Индустриална зона „Тегра“) са дадени предписания: да се почисти замърсяването на реката; да се извърши анализ на събраната фракция; да се почисти от стари замърсявания общият колектор, заустващ отпадъчните води от обекта в р. Дунав и да се предприемат технически мерки за ограничаване на замърсяването на реката с маслени фракции. Дадените предписанията са изпълнени и замърсяването е почистено.
За неизпълнение на условия от издадените разрешителни за заустване на отпадъчните води, от РИОСВ Бургас са съставени АУАН на „Алупласт-ЖТГ“ ЕАД, община Айтос и „ВиК“ ЕАД, гр. Бургас и е наложена имуществена санкция, в размер на 2 000 лв., на „Агровин“ ООД, а от РИОСВ Пловдив, в същия размер, е санкционирана община Първомай.

За превишаване на индивидуалните емисионни ограничения са наложени текущи месечни санкции, от РИОСВ Бургас на „ВиК“ ЕАД (41 лв.), от РИОСВ София на „Маршал 91“ ООД (17,45 лв., еднократна), на „Рони“ ООД (11,50 лв., еднократна) и на „Мин Индъстри“ ЕООД (599,08 лв.), а от РИОСВ Монтана на „Кариана“ ЕООД (56,34 лв.). За същото нарушение, от РИОСВ Пазарджик са наложени имуществени санкции на „Екобулхарт” ЕООД (2 000 лв.) и на „Белово”АД (1 000 лв.), от РИОСВ Пловдив са наложени имуществени санкции на „Полидей-2“ ООД (2 000 лв.) и на „Розаимпекс“ ООД (1 000 лв.), а от РИОСВ София са наложени имуществени санкции, всяка в размер на 1 000 лв., на „Екоинженеринг - РМ“ ЕООД (4 бр.), на община Перник (2 бр.), на „ВиК“ ЕООД, гр. София и на „Транс Билд“ ЕООД и, в размер на 4 000 лв., на община Ковачевци, а от РИОСВ Монтана е съставен АУАН на община Берковица. 

За неизвършен собствен мониторинг на заустваните отпадъчни води, от РИОСВ Благоевград са наложени 3 имуществени санкции, всяка в размер на 500 лв., на община Струмяни.

За неподдържане пречиствателно съоръжение в техническа и експлоатационна изправност, са наложени имуществени санкции, всяка в размер на 500 лв., на ЕТ „Лозана 901 - Боно Попов“ (РИОСВ Пловдив) и на община Струмяни (РИОСВ Благоевград).

Извършен е и планирания контрол на емитерите на вредни вещества в атмосферния въздух. 

От РИОСВ Бургас е извършена оценка на 25 доклади за резултати от извършени собствени периодични измервания (СПИ) на емисиите на вредни вещества  в атмосферния въздух и 38 доклади за извършени собствени непрекъснати измервания (СНИ) на емисиите на вредни вещества в атмосферния въздух, от РИОСВ Варна – 14 доклади за резултатите от извършени СПИ и 16 доклади за резултатите от извършени СНИ, а от РИОСВ София - 23 доклади за резултатите от извършени СПИ и 27 доклади за резултатите от извършени СНИ.
За неизвършени СПИ на емисиите на вредни вещества в атмосферния въздух са съставени АУАН на „Макролайнт” ООД (РИОСВ Плевен), на  „Жити“ АД (РИОСВ Русе) и на ,,Лотос ООД“ (РИОСВ Хасково).
За превишение на нормите за допустими емисии са наложени еднократни санкции, от РИОСВ Варна на
„Солвей соди“ АД (16 137 лв., 1 510 лв. и 4 532 лв.) и на „ТЕЦ Варна“ ЕАД (19 589 лв. и 2 527 лв.), а за превишаване на нормата за неорганизирани емисии на летливи органични съединения, от РИОСВ София е наложена имуществена санкция, в размер на 5 000 лв., на „Сенсата Технолоджис България“ ЕООД.
За непредставяне в срок на отчет за веществата, които нарушават озоновия слой, от РИОСВ Шумен са съставени АУАН на „Ваком МП“ ООД, „Трейдфарма“ ЕООД, „Алекса Стил“ ЕООД и „Анона Трейд” ЕООД.
За неизпълнение на условия от комплексното разрешително, от РИОСВ Бургас е съставен АУАН на община Созопол, от РИОСВ Русе е съставен АУАН на „Топлофикация“ АД, гр. Русе, от РИОСВ София е съставен АУАН на „ТЕЦ Бобов дол" ЕАД и е наложена имуществена санкция, в размер на 10 000 лв., на „ДИО Перник“ ЕООД, а от РИОСВ Шумен, в същия размер, е санкционирано „Ново стъкло“ ЕАД.

От РИОСВ Хасково е приложена ПАМ за недопускане на производствена дейност във ваните в инсталацията за повърхностна обработка на метали и пластмаси чрез електролитни или химични процеси на „Теклас – България“ ЕАД и от РИОСВ София - за спиране на производствената дейност на „Ледър Тренд“ ЕООД. За неизпълнение на издадена заповед за прилагане на ПАМ, от РИОСВ София са наложени 8 имуществени санкции, всяка в размер на 10 000 лв., на „ТЕЦ Бобов дол“ ЕАД. 

Засилен контрол е осъществен за спазване на определените режими в защитените територии и зони.
От РИОСВ Варна са извършени 51 проверки в границите на защитени територии, при които нарушения на определените режими в тях не са констатирани.
За нарушение на определените режими в защитени зони, от РИОСВ Благоевград е наложена имуществена санкция, в размер на 200 лв., на „Виа Кънстракшън“ ЕООД, а от РИОСВ Шумен е глобено със 100 лв. физическо лице.
От РИОСВ Русе са извършени ежедневни проверки на територията на поддържан   резерват „Сребърна”. Констатирани са нападения на енотовидно куче над гнездовата колония на къдроглавите пеликани, при които е убит възрастен екземпляр от вида и са унищожени яйца на птиците. В тази връзка, пеликаните, гнездящи по повърхността на тръстиковите площи, са напуснали колонията и са се преместили. В колонията са останали около 15 двойки, гнездящи по изградените платформи. С цел превенция и защита на птиците, в колонията са поставени живоловни капани с примамка. Извършва се ежедневно наблюдение на поставените съоръжения посредством система за видеонаблюдение. В един от капаните е уловено екземпляр енотовидно куче. Животното е изведено своевременно и е настанено в зоологическа градина.
За неправомерно отглеждане и търговия с екземпляри от защитени животински видове, от РИОСВ Бургас със 100 лв. е глобено физическо лице, а от РИОСВ Велико Търново е съставен АУАН на физическо лице.

За непредставяне на годишна обобщена информация за изкупените, обработените и реализираните количества от лечебни растения, от РИОСВ Шумен, РИОСВ Враца и РИОСВ Русе са съставени АУАН на 7 физически лица, а за събиране на лечебни растения без необходимото позволително, от РИОСВ Русе с по 100 лв. са глобени 4 физически лица, а от РИОСВ Враца  - с 200 лв. едно физическо лице.
За неизпълнение на предписание, от РИОСВ Бургас е глобен с 2 000 лв. председателя на ЗК „Задружен труд“, от РИОСВ Пазарджик е съставен АУАН на „Лифт груп Аспект1” ЕООД, от РИОСВ София е съставен АУАН на кмета на община Радомир и са наложени имуществени санкции, всяка в размер на 2 000 лв., на „Тера Ком 2007“ ЕООД и „ТЕЦ - Бобов дол“ ЕАД и, в същия размер, е глобен кмета на община Невестино, от РИОСВ Стара Загора е съставен АУАН на физическо лице, от РИОСВ Враца е съставен АУАН на „Околчица пропъртис“ ЕООД, а от РИОСВ Хасково е глобено физическо лице с 2 000 лв.
Ефект спрямо околната среда, бизнеса и обществеността
Преустановено е замърсяването на повърхностен воден обект от дейността на „Георесурс“ ЕООД.
Почистени са замърсявания с отпадъци на път № II-84 (на територията на община Велинград), в градовете Стрелча, Панагюрище и Русе и в с. Говедаре.
Възстановена е проходимостта на пътеките за посетители в резерватите в териториалния обхват на РИОСВ Пазарджик.

В спасителни центрове за диви животни са настанени екземпляри от видовете „Щъркел“, „Малък ястреб и „Кафявоглава потапница“. Екземпляр от вида „Обикновен мишелов“ е предаден на Регионален исторически музей Русе за препариране. Екземпляр от вида „Дива котка“ е освободен в природата.
